b'\n_START_ARTICLE_\nAIP-podmornica\n_START_PARAGRAPH_\nAIP-podmornica je vsaka podmornica, ki ima od povr\xc5\xa1inskega zraka neodvisen pogonski sklop (jedrski pogon ne spada med AIP-pogone)\n_START_SECTION_\nAIP-tehnologija\n_START_PARAGRAPH_\nNove naloge v podmorni\xc5\xa1kem vojskovanju zahtevajo dolge potope in nezaznavnost. Podvodna avtonomija klasi\xc4\x8dnega dizel-elektri\xc4\x8dnega pogona je pribli\xc5\xbeno 2-3 dni, nato pa je potrebno izpluti na povr\xc5\xa1je in napolniti baterije. Ta prehod je nevaren, lahko ga je zaznati in tako vpliva na uporabnost podmornice. Strokovnjaki na te nove zahteve odgovarjajo z vrsto AIP-tehnologij. AIP-tehnika omogo\xc4\x8da potope dolge tudi nekaj tednov pri zmanj\xc5\xa1ani hitrosti. AIP-pogoni ne nadomestijo glavnega dizel-elektri\xc4\x8dnega pogona, ga samo dopolnjujejo in med potopi pove\xc4\x8dajo kapaciteto baterijskega polja, za dalj\xc5\xa1e podvodno delovanje._NEWLINE_Poznamo naslednje AIP-tehnologije (po kronolo\xc5\xa1kem sosledju):\n_START_SECTION_\nKro\xc5\xbeni cikel\n_START_PARAGRAPH_\nTehnologija kro\xc5\xbenega cikla uporablja standarden dizelski motor, podvodno delovanje mu omogo\xc4\x8da shranjeni kisik (navadno teko\xc4\x8di kisik). Zaradi premo\xc4\x8dne oksidacije, ki nastane ob stiku kovine motorja s \xc4\x8distim kisikom, \xc4\x8disti kisik pred uporabo preme\xc5\xa1ajo z izpu\xc5\xa1nimi plini. Ker pri podvodnem zagonu dizelskega motorja \xc5\xa1e ni izpu\xc5\xa1nih plinov, kisik pred vstopom v zgorevalni prostor preme\xc5\xa1ajo z argonom.\n_START_SECTION_\nStirlingov proces\n_START_PARAGRAPH_\nStirlingov stroj je posredni toplotni stroj. Vir toplote v nasprotju z motorji z notranjim zgorevanjem ni reakcija v valju, ampak neki zunanji izvir, ki motorju toploto preda preko sten valjev. Za delovanje potrebujemo enakomeren dovod in odvod toplote in dovolj veliko temperaturno razliko. V motorju je delovni plin zaprt, se ne izmenjuje z okolico._NEWLINE_Vir toplote pri podmorni\xc5\xa1kih sklopih s Stirlingovim motorjem je zgorevanje kisika z dizelskim gorivom. Tlak v zgorevalni posodi je vi\xc5\xa1ji od zunanjega hidrostati\xc4\x8dnega, zato lahko izpu\xc5\xa1ne pline raztopljene v vodi izpustimo neposredno brez vmesnega kompresorja. Kisik, potreben za zgorevanje je shranjen v teko\xc4\x8di obliki pri zelo nizkih temperaturah. Avtonomija je neposredno povezana z velikostjo zalog teko\xc4\x8dega kisika.\n_START_SECTION_\nGorivne celice\n_START_PARAGRAPH_\nGorivne celice so najnaprednej\xc5\xa1a tehnologija v podmorni\xc5\xa1kih pogonskih sklopih. Prva podmornica, ki uporablja celice je nem\xc5\xa1ka tip 212. Gorivne celice so izvir elektri\xc4\x8dne energije, ki nastane med zdru\xc5\xbeevanjem molekul H\xe2\x82\x82 in O\xe2\x82\x82 v molekule vode. Obe komponenti sta shranjeni v teko\xc4\x8di obliki. Gorivne celice so najti\xc5\xa1ji delujo\xc4\x8di vir energije v podmornicah. Ker proizvajajo elektri\xc4\x8dno energijo, lahko baterijska polja prepolovimo, v pridobljeni prostor pa namestimo rezervoarje za obe komponenti.'